Komisijos Sprendimas
2000 m. gegužės 3 d.
įgyvendinantis Tarybos direktyvą 89/106/EEB dėl statybos produktų, statinių ir jų dalių atsparumo ugniai klasifikavimo
(pranešta dokumentu Nr. C(2000) 1001)
(tekstas svarbus EEE)
(2000/367/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. gruodžio 21 d. Tarybos direktyvą 89/106/EEB dėl valstybių narių įstatymų ir kitų teisės aktų, susijusių su statybos produktais, derinimo [1] su pakeitimais, padarytais Direktyva 93/68/EEB [2], ypač į jos 3, 6 ir 20 straipsnius,
kadangi:
(1) Direktyvos 89/106/EEB 3 straipsnio 2 ir 3 dalys numato, kad, norint atsižvelgti į skirtingus statybos darbų apsaugos lygius, kurie gali vyrauti nacionaliniu, regioniniu arba vietiniu lygmeniu, kiekvienam esminiam reikalavimui gali tekti sukurti klases aiškinamuosiuose dokumentuose. Šie dokumentai buvo paskelbti kaip "Komisijos komunikatas dėl Direktyvos 89/106/EEB aiškinamųjų dokumentų" [3].
(2) Aiškinamojo dokumento Nr. 2 4 straipsnio 2 dalies 1 punkte pagrindžiama tokių skirtingų esminio reikalavimo "Gaisrinė sauga" lygių, kaip statybos darbų rūšies funkcijos, naudos ir vietos bei darbų išplanavimo ir avarinių patalpų buvimo būtinybė.
(3) Aiškinamojo dokumento Nr. 2 2 straipsnio 2 dalyje vardijamos tarpusavyje susijusios priemonės, reikalingos vykdant esminį reikalavimą "Gaisrinė sauga", kurių visuma padeda apibrėžti gaisrinės saugos strategiją, kurią valstybės narės gali parengti skirtingai.
(4) Aiškinamojo dokumento Nr. 2 4 straipsnio 3 dalies 1 punkto 3 papunktyje nustatyta viena iš tų valstybėse narėse vyraujančių priemonių, kuri yra susijusi su statybos produktų ir (arba) statinių atsparumu ugniai.
(5) Siekiant įvertinti statybos produktų ir statinių ar jų dalių atsparumą ugniai, buvo suderinta klasių sistema, kuri nurodyta aiškinamajame dokumente Nr. 2.
(6) Komisijai suteikus Europos standartizacijos institucijoms CEN ir Cenelec įgaliojimus, ši klasių sistema buvo suderinta su technikos pažanga.
(7) Direktyvos 89/106/EEB 6 straipsnio 3 dalyje numatyta, kad valstybės narės gali nustatyti, kad jų teritorijoje eksploatacijos lygių būtų laikomasi tik pagal klasifikacijas, kurios patvirtintos Bendrijoje, ir visose ar keliose arba vienoje klasėje.
(8) Šiame sprendime numatytos priemonės atitinka Statybos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Priede nustatoma Bendrijos lygiu priimta statybos produktų, statinių ir jų dalių atsparumo ugniai klasifikacijos sistema.
2 straipsnis
Šis sprendimas skirtas valstybėms narėms.
Priimta Briuselyje, 2000 m. gegužės 3 d.